Defnyddir nifer o dermau cyfreithiol. Gallai sarhad olygu anaf neu anfri ar berson, neu’r taliad oedd yn ddyledus iddo fel iawndal am yr anaf neu’r anfri. Roedd maint y sarhad yn amrywio yn ôl statws y person oedd wedi ei effeithio, er enghraifft roedd sarhad y frenhines neu’r edling yn draean sarhad y brenin. Telid galanas i deulu person a lofruddiwyd gan y llofrudd a’i deulu; roedd y galanas yn dair gwaith y sarhad, er y gallai’r llofrudd orfod talu sarhad hefyd. Gellid cosbi camweddau llai trwy ddirwy; roedd y term ""dirwy"" yn cael ei ddefnyddio ar gyfer taliad am drosedd gweddol ddifrifol, tra’r oedd ""camlwrw"" yn daliad llai lle nad oedd y trosedd yn un mawr. Telid ebediw i’r arglwydd ar farwolaeth un o’i ddeiliaid.